**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.11.2024, ora 08:00 – 25.11.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 25.11.2024, ora 07:00**

**RÂURI**

**Debitele au fost în general staționare** excpetând râurile din bazinele Someşului şi Crişului Repede, bazinele superioare şi mijlocii ale Crişului Negru, Crişului Alb, Mureşului şi Oltului unde au fost în scădere şi cursurile inferioare ale Crişului Negru, Crişului Alb, Mureşului şi cursul mijlociu şi inferior al Bistrței unde au fost în creștere prin propagare.

Formațiunile de gheață (gheață la maluri, năboi, pod de gheață) vor fi în ușoară extindere și intensificare pe unele râuri mici din zona de munte, mai ales pe cele din nordul și estul țării.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinele hidrografice Bega, Bârzava și pe unii afluenți ai Mureșului superior și inferior, unii afluenți ai Oltului superior, în bazinul superior al Prahovei, pe unele râuri din Dobrogea și mai mici (sub 30% din normalele lunare) pe râurile din bazinele hidrografice: Vedea, Rm. Sărat, Bârlad, bazinul mijlociu și inferior al Jiului, bazinul inferior al Oltului și pe unii afluenți ai Argeșului, Buzăului, Tazlăului și Prutului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general staționare**, exceptând râurile din bazinele hidrografice: Someş, Crişuri, Mureş (exceptând cursul inferior), Bistrița şi bazinul superior şi mijlociu al Oltului, unde vor fi în scădere și cursul inferior al Mureșului, unde vor fi în creștere prin propagare.

Formațiunile de gheață (gheață la maluri, năboi, pod de gheață) se vor menține fără modificări importante.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 24 – 25.11.2024 a fost în creștere, având valoarea de 2800 m3/s**, sub media multianuală a lunii noiembrie (4650 m3/s).

În aval de Porţile de Fier debitele au fost în creştere pe sectorul Gruia – Bechet şi în scădere pe sectorul Corabia – Tulcea.

**Debitul la intrarea în țară (secțiunea Baziaș) va fi în creştere (3000 m3/s).**

În aval de Porţile de Fier debitele vor fi în creştere pe sectorul Gruia – Giurgiu, staționare pe sectorul Oltenița-Călărași și în scădere pe sectorul Cernavodă – Tulcea.

**2.** **Situaţia meteorologică în intervalul 24.11.2024, ora 09:00 –25.11.2024, ora 06:00**

**ÎN ŢARĂ**

Valorile termice diurne, deși în creștere față de ziua anterioară, s-au situat sub normalul climatologic al perioadei în nord-vestul, centrul și sud-estul teritoriului (abateri negative de 2...6 grade) și în jurul acestora în celelalte regiuni. Pe parcursul zilei cerul a fost mai mult senin în cea mai mare parte a Olteniei, în Muntenia, Dobrogea și jumătatea de sud a Moldovei, iar în celelalte zone s-a înnorat treptat. Seara și noaptea cerul a prezentat înnorări temporare în cea mai mare parte a țării. Izolat s-au semnalat precipitații slabe, sub formă de ploaie în Maramureș și Crișana, mixte în Transilvania și predominant ploi în Moldova, iar la munte au fost fulguieli. Vântul a suflat slab și moderat, cu intensificări la munte, în special în zona înaltă unde au fost rafale de peste 70...90 km/h, determinând transport de zăpadă, iar pe arii restrânse și în dealurile Crișanei, temporar mai ales în prima parte a intervalului, cu viteze în general de 40...60 km/h. Stratul de zăpadă măsurat în plaformele stațiilor meteo la ora 20, era prezent la munte (până la 46 cm la Poiana Stampei, în nordul Carpaților Orientali), în Maramureș (până la 11 cm), local în Transilvania (până la 28 cm), pe alocuri în Banat (până la 5 cm), Crișana (până la 4 cm) și în nordul Moldovei (până la 7 cm) și izolat în depresiunile din nordul Olteniei (până la 8 cm). Temperaturile maxime s-au încadrat între 0 grade la Toplița, Miercurea Ciuc și Voineasa și 10 grade la Bechet, iar la ora 6 se înregistrau valori termice cuprinse între -5 grade la Vaslui și Negrești și 6 grade la Șiria și Dumbrăvița de Codru. Izolat s-a format ceață în Maramureș și Transilvania.

*Observații: de ieri de la ora 6 au fost în vigoare 2 atenționări cod galben pentru fenomene meteorologice periculoase imediate emise de către SRPV Cluj Napoca.*

**LA BUCUREŞTI**

Valorile termice diurne au fost comparabile cu cele din ziua precedentă și s-au situat în jurul celor normale datei. Cerul a fost mai mult senin pe parcursul zilei, iar noaptea temporar noros. Vântul a suflat slab și moderat. Temperatura maximă a fost de 7 grade la Afumați și Băneasa și 8 grade la Filaret, iar la ora 06 se înregistrau 2 grade la Afumați și Băneasa și 3 grade la Filaret.

**3. Prognoza meteorologică în intervalul 25.11.2024, ora 09:00 –26.11.2024, ora 09:00**

**ÎN ŢARĂ**

Vremea se va încălzi față de ziua precedentă la munte, în dealurile subcarpatice și în vestul teritoriului, unde valorile termice diurne se vor situa peste mediile multianuale specifice pentru ultima decadă a lunii noiembrie, iar în rest vor fi apropiate de acestea. Cerul va fi variabil, cu înnorări temporare la începutul zilei în nordul, centrul și sud-vestul țării. Vântul va sufla slab și moderat, cu ușoare intensificări în sudul Banatului. Temperaturile maxime se vor încadra în general între 4 și 11 grade, iar cele minime vor fi cuprinse între -8 grade în depresiunile Carpaților Orientali și 5 grade în Dealurile de Vest. Se va semnala ceață, cu totul izolat dimineața, iar noaptea local în nord-vest și centru și pe arii restrânse în rest.

**LA BUCUREŞTI**

Vremea va fi predominant frumoasă. Cerul va fi variabil, iar vântul va sufla în general slab. Temperatura maximă, apropiată de media multianuală specifică datei, va fi de 7...8 grade, iar cea minimă va fi de -2...-1 grad, mai scăzută în zona preorășenească spre -4 grade. La sfârșitul nopții vor fi condiții de ceață.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia pentru Protecţia Mediului*** ***Dâmbovița*** informează despre producerea, în data de 24.11.2024, la ora 06:11, unui incendiu (reactivare focar) la depozitul de deșeuri nepericuloase din comuna Aninoasa, județul Dâmbovița, care s-a manifestat pe o suprafață de aproximativ 10 mp. A ars o cantitate de circa 400 kg de deșeuri menajere. Lichidarea incendiului a fost anunțată la ora 06:50.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

**DIRECȚIA COMUNICARE**